**SWIV** (pelin introssa *Special Weapons Interdiction Vehicles*) on Random Accessin ja The Sales Curven kehittämä shoot ’em up. Peli on julkaistu vuonna 1991 Amigalle, Atari ST:lle, Commodore 64:lle, MSX:lle ja ZX Spectrumille, sekä seuraavana vuonna Acorn Archimedesille.

Peli on tyyliltään samankaltainen kuin Tecmon vuonna 1988 julkaistu peli *Silkworm*, jonka The Sales Curve oli aiemmin sovittanut Tecmon alkuperäisestä kolikkopeliversiosta. Tecmo ei kuitenkaan aloittanut pelien samankaltaisuuden vuoksi oikeusjuttua.

Kehitys
-------

The Sales Curven Jane Cavanagh oli hyvissä suhteissa Tecmon kanssa 1980-luvulla ja sai hankittua lisenssin *Silkwormin* käännösversiota varten. *Silkworm* oli yllätyshitti, jonka myötä alalla tulokas The Sales Curve nousi tunnetuksi. Cavanaghille tuli tarve julkaista julkaista jatko-osa, mutta Tecmo ei ollut sellaista tehnyt eivätkä he voineet käyttää pelin nimeä.

Kehitystiimiin kuuluivat ohjelmoija Ron Pieket ja taiteilija Ned Langman. Cavanagh halusi käyttää arvostetun käännöksen tehnyttä tiimiä uuden pelin tekemiseen. Nimeksi valittiin *SWIV* ilman tarkempaa päätöstä mitä se tarkoittaa. Pieket kirjoitti tasoeditorin ja pelin suunnittelu eteni Pieketin ja Langmanin toimesta. Peli hyödynsi Amigan piirisarjan copper-piiriä toteuttamaan väripaletin muutoksia pelin edetessä. Sulava jatkuva siirtymä pelin läpi tuli myyntikohdaksi: peli näytti pelaajalle jatkuvalta katkeamattomalta hyökkäykseltä, jossa oli 236 näytöllistä ilman tiedon lataamista. Pelin vaikeusasteesta tehtiin muuttuva sen mukaan, miten pitkään pelaaja oli selvinnyt menettämättä elämiä. Pelin musiikit sävelsi Andrew Barnabas.

Peli julkaistiin keväällä 1991 ja se sai hyviä arvosteluja. Viisi vuotta myöhemmin The Sales Curvesta tuli SCI Entertainment Group.

Pelaaminen
----------

*SWIV* on tarkoitettu kahden pelaajan pelattavaksi. Pelaajista toinen ohjaa helikopteria ja toinen jeeppiä, joka muuttuu vesialueiden yli liikuttaessa veneeksi. Pelaajien tavoitteena on taistella futurististen vihollisten suuria joukkoja vastaan. Helikopteri pystyy ampumaan ainoastaan suoraan eteenpäin, kun taas jeepin ampuma-ala on laajempi. Pelissä ei ole lainkaan tallennuspisteitä tai taukoja, vaan sen pelaaminen loppuun asti on suoritettava kerralla. Yksi onnistunut pelikerta kestää noin 40 minuuttia. Pelin päättyessä pelaajalle kerrotaan, että SWIV-yksikkö hajotetaan, koska sitä ei "pahuuden voimien" tappion vuoksi enää tarvita, ja että pelaaja on nyt työtön.

Vastaanotto
-----------

Peli sai *Amiga Formatin* arvostelussa arvosanaksi 92 %. Arvostelussa kehuttiin pelin grafiikoita, ääniä, helikopterin ja jeepin ohjattavuutta sekä kaksinpeliä.

Peli sai *The One* -lehden arvostelussa arvosanaksi 93 %. Peli sai *CU Amiga* -lehden arvostelussa arvosanaksi 90 %.

Lähteet
-------

1. 1 2 3  S.W.I.V. (1991) *MobyGames*. Viitattu 11.12.2020. (englanniksi)
2. 1 2 3 4  Graeme Mason: The story of SWIV *eurogamer.net*.  30.7.2023. Viitattu 30.7.2023. (englanniksi)
3. 1 2  Fox, Matt: *The Video Games Guide: 1,000+ Arcade, Console and Computer Games, 1962-2012*, s. 289. 2nd ed.. McFarland, 2013. Teoksen verkkoversio. (englanniksi)
4. 1 2  SWIV retrospective *Eurogamer.net*.  15.12.2013. Viitattu 11.12.2020. (englanniksi)
5. ↑  SWIV review *Amiga Magazine Rack*. Viitattu 30.7.2023. (englanniksi)
6. ↑  Swiv review *Amiga Magazine Rack*. Viitattu 30.7.2023. (englanniksi)
7. ↑  SWIV review *Amiga Magazine Rack*. Viitattu 30.7.2023. (englanniksi)

Aiheesta muualla
----------------

* HallOfLight-sivustolla (englanniksi)
* *SWIV* MobyGamesissa (englanniksi)